 Na SAMMY WAWERU  MKUU wa Polisi Kanunti ya Nairobi Adamson Bungei amepiga marufuku maandamano ya Azimio Jumanne, Mei 2, 2023 jijini Nairobi. Akihutubia waandishi wa habari mnamo Jumapili, Bw Bungei alisema maandamano ya awali, Machi, yaliashiria kukosa amani. Afisa huyo aidha alitaja uharibifu wa mali, biashara na maafa yaliyoshuhudiwa kama sababu kuu ya polisi kunyima Azimio fursa kuandamana. Huku akitambua haki Kikatiba upinzani kuandamana, Bungei alisema maandamano ya awali baadhi ya walioshiriki walikuwa na silaha hatari. Azimio ilikuwa imemwandikia barua, ikiomba kuandamana mnamo Jumanne na mkuu huyo wa polisi Nairobi alitangaza kuifutilia mbali. “Maandamano ya awali yalikumbwa na uhalifu; uharibifu wa mali, biashara na maafa,” aliambia wanahabari. Akitoa onyo kuhusu watakaojaribu kuandamana, Bw Bungei alisema maafisa wake hawatakuwa na budi ila kutumia sheria kuwakomesha. “Mkondo wa sheria utafuata. Ifahamike wazi hakuna maandamano, tumefutilia mbali barua ya Azimio.” Kiongozi wa muungano huo, Raila Odinga aliporejea nchini Ijumaa, kutoka likizo fupi Dubai alisisitiza kuwa maandamano ya Azimio yataendelea kama yalivyopangwa. Bw Raila aidha alisema upinzani hautalegeza kamba kumchukulia hatua kali za kisheria Inspekta Jenerali Mkuu wa Polisi, IG Japhet Koome na ‘wengineo’ aliohoji walishiriki kuhujumu upinzani. “Tumewasilisha majina ya IG Koome katika Mahakama ya Kimataifa (ICC – Hague), pamoja na washirika wake,” alisema akihutubu Kibra. Akijibu wanahabari kuhusu suala hilo, Bw Bungei hata hivyo alisema litashughulikiwa na wakuu wake. Raila alisitisha maandamano baada ya Rais William Ruto kumrai, akiahidi fursa ya mazungumzo. Azimio na serikali ya Kenya Kwanza, kila upande umezindua wawakilishi wake Bw Raila akidai serikali inaonekana kutokuwa na haja kuangazia malalamishi ya upinzani hivyo basi kuulazimu kurejelea maandamano. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  